Polisieman wat glo polisiekantoor wou beroof in hofKonst. Mpho Matsoso. Foto: SAPD Lt. Robert Netshiunda, woordvoerder van die Valke, het gesê konst. Mpho Matsoso het in die Nigel-landdroshof verskyn op aanklagte van poging tot moord, korrupsie, gewapende roof, sameswering om ŉ misdaad te pleeg, opsetlike saakbeskadiging en die onwettige besit van ŉ vuurwapen en ammunisie. Hy sal volgende week weer in die hof verskyn om vir borgtog aansoek te doen. Tot dan sal hy in polisieaanhouding bly. Maroela Media het vroeër berig Matsoso is Dinsdag in hegtenis geneem vir sy beweerde betrokkenheid by ŉ gewapende rooftog by die Dunnottar-polisiekantoor op 8 Junie vanjaar. Konst. Mpho Matsoso. Foto: SAPD Die beplande rooftog het egter skeefgeloop toe die rowers deur twee polisiebeamptes gekonfronteer is. Die beamptes het teruggeskiet toe die rowers op hulle losbrand en die rowers het met leë hande gevlug. Een van die polisiebeamptes is agt keer geskiet. ŉ Maand ná die rooftog is Mduduzi Jali (49)‚ Prince Mnisi-Thobe Zondozi (38) en John Molefe (45) in Kwa-Thema vir die rooftog in hegtenis geneem. Telefoongesprekke wat Matsoso met die drie verdagtes verbind, het glo intussen aan die lig gekom.